text: Drager over Fanø 
  13 juni 2012 kl. 09.08
  5.000 drage-entusiaster deltager i disse dage i Fanø Internationale Dragefestival, der går på vingerne for 28. gang.  
  Festivalen, som er den største af sin slags i verden, byder på gratis entré og masser af underholdning for hele familien. I år lanceres desuden planerne om et internationalt vindsportcenter og vidensbank med fokus på vind, der skal cementere Fanøs position som hot spot for drageflyvning.
  
  Dragebygger-kursus 
  Festivalen startede tilbage i 1985. I år er det muligt at deltage i en lang række aktiviteter som for eksempel dragebygger-workshops, opvisninger af moderne og traditionelle drager samt den berømte drageauktion, der fejrer 25 års jubilæum, og hvis overskud går til et skoleprojekt i Latinamerika.
  
  Nyt center 
  Et nyt videnscenter og vindsportcenter - World centre of wind and kite -har til formål at opbevare og sikre historiske drager samt at udbrede og videreføre al kendt viden og mulige tiltag inden for læring og oplevelser med vind.
  